劉瑜 (嘉靖進士)

劉瑜，字貴卿，號阜川，直隸大名府元城縣人，民籍，治《詩經》。明朝政治人物。

 生平 
十一月十五日生，行一，由國子生中式正德十一年（1516年）丙子科順天府鄉試第三十一名舉人，年四十五歲中式嘉靖八年（1529年）己丑科會試中式第一百四十四名，第三甲第七十二名進士《嘉靖八年己丑科進士登科錄》。未及拜官，即迎养二亲于京邸，不久母亲张太安人去世，归葬还鄉。服闋，拜户部主事，管通州仓。次年改任临清，监督运河关税。次年丁外艰，服除，转员外郎，歷官河南司郎中，督储徐州。出为四川布政司参议、分守川東、川北二道，升陕西按察司副使，兵備肅州，不久謝病歸，嘉靖四十五年卒，享年八十二。明中憲大夫陝西按察司副使劉公配封安人傅氏合葬墓誌銘賜進士第朝議大夫山西布政使司右參議古貴鄉漳渠楊守愚撰按状：刘氏，其先魏人也。初有名節者，始迁居元城，占籍解家里，生有源，有源生增，增生迁，俱世焉。长者以农遁自肥。迁，公父也，得貤恩封户部主事；母张氏，赠太安人。 公六、七龄即能治《毛诗》，属举业有老成，风格范度凝远，飘飘若神仙中人。稍长，即才雄州郡，每督学校艺，则裒然称首。正德丙子举于乡，登嘉靖己丑进士。未及拜官，即迎养二亲于京邸，无何张太安人奄弃荣养，乃号踊还葬，柴瘠毁怆，凡袭奠殡葬，恪遵古制。事封君尤加谨慎，偶封君苦遗溺，公忧形于色，遍检方书，得丹溪毋所饵者，饮之遂癒，里党咸称其孝云。服阙，拜户部主政，管通州仓事。越岁，改临清，距家乡百里，迎封君就养甚便。公忻慰幸，遂积心，或者谓天假之也。凡粮银出纳、封寄、收藏，慎择其人，关察洞严，夙弊尽扫。其羡余贮之公家，不毫发私费，当道称其预防周密，足征□能信哉？信哉！明年，将内理太仓，丁外艰，悲虞襄事，如奉太安人。从吉，转员外郎，追三□□□□□□报完，盖德威使然耳。大司徒以老成练达见许，寻擢河南司正郎。时东南转输以漕河，浅涩不至，上□□□官廉正贤能者，儧运地乡，以公应，仍勒限考成。公兼驲亟行，恒悚厉，自图偶假寐，仿佛若仙侣。预指以事，在可期兆，迨泊徐吕，果黄河水东来，运舟联樯而上，帆力风駃，四百万军储直达都门京师，大有所赖，声望益赫濯焉。大司徒议增宗藩禄米，公以民不堪，命稿三驳，竟抗论如故，后主增者被逮，人以是益直公。九年不调，未尝少自惘怅，继而补四川参议，分守东北二道，清慎简重，举废肃法，上下咸德。□之比入贺峻辞，常例不能为私觌，遂陟陕西按察司副使，兵备肃州，旧有地数顷，其收课俱归本道。公改属军士，为贫而不能婚丧者，□其诘戎饬宪，足以怀荒剔圉狄哉，西土之人有所恃而不恐矣。未久，得谢，遂缨簪遄归，甫人款□追□，榉辕伫泣，若失怙恃。然公既归，情抱怡畅，课子督耕，陶然有余乐也。养素居贞，耻御奢华，非公事不履郡县，常深居养恬，思老氏之玄虚，呼吸精和，解谢外膠，得养生之诠要。讵意忽溘焉委逝，悲乎！悲乎！ 公生于成化乙巳十一月望日，终于嘉靖丙寅五月十九日，得寿八十有二。安人姓傅氏，处士□之仲女，夙合内训，庄穆贞婉，出自天性，比归公妇，顺克备孝理兼笃□也。学及从□中外，率以质俭□慈，俾夫子善教诸，即恩洽童婢，有古贤母之风。生于成化丁未五月七日，终于嘉靖己未十一月十七日，得寿七十有三。 子男六：长梦华，选贡，丞洛川，娶同邑董义相女；次梦枢，□国学，簿胙城，娶同邑苏上舍女，继大名县张处士女；次梦龙，邑庠生，未室，卒；次梦元，国子生，娶□县张大参女；次梦宅，廪膳生，娶同邑信□相女，继魏邑杨处士女；次梦芳，廪膳生，娶丘县蒋三尹女，继同邑董判府女也。女二：长适上舍曹子浴；次中殇。 孙男九：汝建，国子生，娶曲周赵挥使女，继同邑廉□荣女；汝器，郡庠生，娶魏县申正即女；俱华出。汝登，业儒，娶吴太尹女，登卒；次男，汝弘，郡庠生，娶同邑王贡士女，同卒；次汝谐，邑庠生，娶同邑张茂才女；汝成，业儒，娶同邑陈贵戚女；俱枢出。元之子衍泰，聘大名县窦进士之女；宅之子天寿；芳之子汝监。女孙九：枢出者一，许同邑郭处士子光考；元出者三，长聘大名县□进士子□；宅出者三，长归魏邑阎大尹子然，次许同邑马鸿胪子远；芳出者三，长许余季子。 曾孙男六：曰可大，郡庠生，娶同邑李上舍女；曰可凭，业儒，娶同邑董茂才女；俱建出。曰凤翼，聘同邑王茂才女；曰凤羽、曰凤毛，俱器出；曰长松，谐出。曾孙女一，成出。玄孙女一，可大出。 呜呼！公号阜川，讳瑜，□□□历年，既越八袠，坐致金紫，复多男皆登庸才俊，将迈迹科甲，以济世美，可不谓人间难得者乎？□□为公高祖，而见玄孙，允为人间所难得者，非生平积德累仁食报于天也耶？其婚媾族类多鼎贵也，□□照耀于世，世又可徽公之贤也。公长即梦华泣血持状，恳余铭公。诹本年十二月十六日，合傅安人葬于齐固村西南祖茔之次。余与公季子梦芳乃姻家义不可辞，谨节公宦合乡行而铭之曰：魏博精英，室璧秀彩。笃钟伟人，令德寿恺。延芳粉署，缉熙帝载。遗爱藩皋，去思如在。表正□□，□□□□。子孙绳绳，吉人蔼蔼。嗣续休光，万年无改！

 家族 
曾祖劉有源；祖劉增；父劉遷，壽官；母張氏。具慶下。弟劉璣。

生六子：夢華、夢樞、夢龍、夢元、夢宅、夢芳。

 参考资料 

Yu
Category:元城人
Category:明朝户部主事
Category:明朝户部郎中
Category:明朝四川布政使司參議
Category:明朝陕西按察司副使